Komission päätös,

tehty 18 päivänä heinäkuuta 2001,

valtiontuesta, jonka Saksa aikoo myöntää Automobilmanufaktur Dresden GmbH:n hyväksi

(tiedoksiannettu numerolla K(2001) 2348)

(Ainoastaan saksankielinen teksti on todistusvoimainen)

(ETA:n kannalta merkityksellinen teksti)

(2002/143/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan,

ottaa huomioon Euroopan talousalueesta tehdyn sopimuksen ja erityisesti sen 62 artiklan 1 kohdan a alakohdan,

on mainittujen artiklojen mukaisesti kehottanut asianomaisia esittämään huomautuksensa(1),

sekä katsoo seuraavaa:

I MENETTELY

(1) Saksa ilmoitti 8 päivänä heinäkuuta 1999 pidetyn kokouksen jälkeen 5 päivänä heinäkuuta 1999 päivätyllä kirjeellä, joka kirjattiin saapuneeksi 9 päivänä heinäkuuta 1999, aikomuksestaan tukea Volkswagen AG:n (jäljempänä "VW") kokonaan omistaman tytäryhtiön Automobilmanufaktur Dresden GmbH:n (jäljempänä "AMD") investointihanketta.

(2) Komissio esitti Saksalle 3 päivänä elokuuta 1999 päivätyllä kirjeellä lisäkysymyksiä. Saksa pyysi ensin vastausajan pidennystä ja antoi kysymyksiin osittaisen vastauksen 5 päivänä lokakuuta 1999 päivätyllä kirjeellä (kirjattu vastaanotetuksi 6 päivänä lokakuuta 1999). Komissio ilmoitti kantansa vastaukseen 21 päivänä lokakuuta 1999 päivätyllä kirjeellä. Saksa toimitti lisätietoja 17 päivänä marraskuuta 1999 päivätyllä kirjeellä (kirjattu vastaanotetuksi 18 päivänä marraskuuta 1999).

(3) Komissio ilmoitti Saksalle 3 päivänä helmikuuta 2000 päivätyllä kirjeellä päätöksestään aloittaa EY:n perustamissopimuksen 88 artiklan 2 kohdan mukainen menettely. Vastaväitteet koskevat Saksan aikomusta soveltaa EY:n perustamissopimuksen 87 artiklan 2 kohdan c alakohdan poikkeusmääräyksiä, investoinnin riippumattomuutta sijaintipaikasta ja joitakin Saksan esittämässä kustannus-hyötyanalyysissä käytettyjä oletuksia, jotka eivät ilmeisesti vastaa komission noudattamaa käytäntöä, sekä ilmoitettua tukimäärää ja tuki-intensiteettiä.

(4) Komission päätös menettelyn aloittamisesta on julkaistu Euroopan yhteisöjen virallisessa lehdessä(2). Komissio on pyytänyt asianomaisia esittämään huomautuksensa tästä tuesta.

(5) Komissio ei ole saanut huomautuksia asianomaisilta.

(6) Saksa esitti huomautuksensa tutkintamenettelyn aloittamisesta 3 päivänä huhtikuuta 2000 päivätyllä kirjeellä (kirjattu vastaanotetuksi 4 päivänä huhtikuuta 2000). Sen jälkeen, kun komissio oli pyytänyt Saksalta 13 päivänä syyskuuta 2000 päivätyllä kirjeellä lisätietoja, paikalle oli tehty tutustumiskäynti 28 ja 29 päivänä marraskuuta 2000, komissio oli lähettänyt 22 päivänä joulukuuta 2000 muistutuskirjeen ja Saksa oli pyytänyt vastausajan pidentämistä (17 päivänä tammikuuta 2001), mihin komissio oli suostunut 23 päivänä tammikuuta 2001, Saksa toimitti 2 päivänä helmikuuta 2001 päivätyllä kirjeellä lisätietoja (kirjattu vastaanotetuksi 7 päivänä helmikuuta 2001).

II YKSITYISKOHTAINEN KUVAUS TUESTA

(7) VW toimii autoteollisuuden alalla ja myy henkilöautoja neljällä päämerkillään Volkswagen, Audi, Seat ja Skoda. VW:n yhteisössä sekä Keski- ja Itä-Euroopan maissa (jäljempänä KIE-maat) sijaitsevat tehtaat ovat Saksassa, Belgiassa, Espanjassa, Portugalissa, Slovakiassa, Unkarissa ja Tsekin tasavallassa. Yritys on päättänyt alkaa tuottaa Volkswagen-merkillä aivan uutta mallia, joka kilpailee mallien Audi A8, Mercedes S-luokka, BMW 7-sarja ja Jaguar (Limousine) kanssa.

(8) Tuen vastaanottaja on AMD. VW on kehittänyt käsitteellä "lasinen valmistus" (gläserne Manufaktur) tunnetun periaatteen, joka antaa asiakkaalle mahdollisuuden seurata tehtaalla itse, miten pitkälle koulutettu henkilökunta kokoaa valmistuksen loppuvaiheessa hänen autoaan. Kokoonpanolaitos on tarkoitus perustaa kaupunkiin, jonka tunnusmerkeissä yhdistyvät tekniikka, perinteet ja kulttuuri. Saksa ilmoitti, että VW on eri sijaintipaikkoja arvioituaan ja vertailtuaan päättänyt sijoittaa lasisen tehtaansa Dresdeniin.

(9) Investointeja tehdään monilla paikkakunnilla: Esivalmistusyksikköön ja maalaamoon tehtävät investoinnit toteutetaan Moselissa aiemmin käytössä olleessa ja sittemmin hylätyssä toimipaikassa, joka sijaitsee lähellä nykyisin toimivaa VW-tehdasta. Koontivarasto suunnitellaan perustettavaksi Dresden-Friedrichstadtiin ja lasinen tehdas, jossa kokoonpano tapahtuu, on tarkoitus rakentaa Dresdenin historiallisen keskustan lähellä olevalle Straßburger Platzille. Saksa ilmoitti kaikki investoinnit komission tiedonannossa moottoriajoneuvoalan valtiontukia koskevista yhteisön puitteista (jäljempänä "moottoriajoneuvoalan tukipuitteet")(3) tarkoitettuina aivan uusina hankkeina ("greenfield") ja huomautti, että investointihanke ei merkinnyt moottoriajoneuvoalan tukipuitteiden 2.1 kohdan e alakohdassa tarkoitettua kokonaishanketta.

(10) Saksan mukaan investointihanke voitaisiin toteuttaa myös vaihtoehtoisessa sijoituspaikassa, eli Prahassa ja VW-konsernille kuuluvassa Kvasinyn tehtaassa Tsekin tasavallassa. Hankkeen valmistuttua Dresdenin kokoonpanokapasiteetti käsittäisi 37500 yksikköä vuodessa. Saksan ilmoituksen mukaan AMD:hen syntyisi yhteensä noin 2000 uutta työpaikkaa.

(11) Alkuperäisen 5 päivänä heinäkuuta 1999 päivätyn ilmoituksen mukaan suunniteltu tuki oli 194 miljoonaa Saksan markkaa (pääoma-arvo 174 miljoonaa Saksan markkaa), ja tuki-intensiteetti oli 13,42 prosenttia. Ilmoituksessa esitetyn kustannus-hyötyanalyysin mukaan Moselin ja Dresdenin sijaintipaikasta johtuva haitta lasketaan Tsekin tasavallassa oleviin sijaintipaikkoihin verrattuna 37,1 prosentiksi. Saksan 5 päivänä lokakuuta 1999 toimittamien lisätietojen mukaan Moselin sijaintipaikkahaitta verrattuna Kvasinyyn on 180,4 prosenttia, mutta Dresdenin haitta verrattuna Prahaan on sen sijaan vain 19,7 prosenttia.

(12) Tutkintamenettelyn alettua Saksa esitti suunniteltua tukea koskevat päivitetyt luvut ja muutti kustannus-hyötyanalyysin tietoja. Niiden mukaan on Moselin sijaintipaikkahaitta verrattuna Kvasinyyn 35,2 prosenttia ja Dresdenin sijaintipaikkahaitta verrattuna Prahaan 21,8 prosenttia. Noin 190,5 miljoonan Saksan markan aluetuki (pääoma-arvo 171 miljoonaa Saksan markkaa) on tarkoitus myöntää AMD:lle hyväksyttyjen tukiohjelmien, eli alueellisia elinkeinorakenteita edistävän Saksan yhteisen tukiohjelman (Gemeinschaftsaufgabe Verbesserung der regionalen Wirtschaftsstruktur, GA) 27. puitesuunnitelman ja vuoden 1999 investointiverohelpotuslain (Investitionszulagengesetz), nojalla. Tuki on tarkoitus maksaa investointihankkeen etenemistä vastaavan porrastetun aikataulun mukaisesti.

(13) Mosel sijaitsee EY:n perustamissopimuksen 87 artiklan 3 kohdan a alakohdassa tarkoitetulla tukialueella, jolla aluetukien enimmäisintensiteetti on 35 prosenttia bruttoavustusekvivalentteina ilmaistuna. Molemmat Dresdenin sijaintipaikat ovat myös EY:n perustamissopimuksen 87 artiklan 3 kohdan a alakohdassa tarkoitettua tukialuetta, jolla suuryrityksille myönnettävien aluetukien sallittu enimmäisintensiteetti on kuitenkin alhaisempi, eli 28 prosenttia bruttoavustusekvivalentteina ilmaistuna. Saksa väittää, että tuki soveltuu yhteismarkkinoilla myös EY:n perustamissopimuksen 87 artiklan 2 kohdan c alakohdan nojalla. Kyseisen kohdan mukaan tuki sellaisille Saksan liittotasavallan alueille, joihin Saksan jako on vaikuttanut, soveltuu yhteismarkkinoille, jos tuki on tarpeen jaosta aiheutuneen taloudellisen haitan korvaamiseksi.

III SAKSAN HUOMAUTUKSET

(14) Saksa esitti 3 päivänä huhtikuuta 2001 päivätyllä kirjeellä tutkintamenettelyn aloittamista koskevat huomautuksensa, joita se piti riittävinä mahdollistamaan komissiolle asian arvioinnin saattaminen päätökseen.

(15) Saksa on esittänyt tarkemmin ehdot, joilla Dresdenin kaupunki on myynyt AMD:lle tontin Dresdeniin rakennettavaa tehdasta varten, ja toimittanut vielä lisäasiakirjoja kuten kauppasopimuksen (otteita) ja sen täytäntöönpanosopimuksen.

(16) Kysymykseen EY:n perustamissopimuksen 87 artiklan 2 kohdan c alakohdan poikkeusmääräyksen soveltamisesta Saksa toisti kantansa, jonka mukaan kyseistä määräystä voitaisiin soveltaa tässä asiassa.

(17) Saksa antoi lisätietoja hankkeen riippumattomuudesta sen sijaintipaikan suhteen ja ilmoitti, että mallin tuotanto Tsekin tasavallassa olisi tasavertainen ja terve vaihtoehto. Ajatellen markkinointikonseptia, joka antaa asiakkaalle mahdollisuuden seurata autonsa kokoamista ja tutustua lisäksi kaupunkiin, molemmat kaupungit (Praha ja Dresden) olisivat kulttuurisesti ja matkailullisesti yhtä kiinnostavia. Lisäksi VW katsoo, että valmistuspaikkakunta ei periaatteessa vaikuttaisi auton menekkiin. Sijaintipaikan valinnalla olisi vähäinen merkitys myös siksi, että yritys oli onnistunut korvaamaan paikkaan sidotut imagokäsitteet merkkisidonnaisella imagolla ("Made by Volkswagen"). Jos imagosta johtuvia menekkiriskejä kuitenkin ilmenisi, niihin voitaisiin vaikuttaa lisäämällä markkinointiponnisteluja. Tuotannon laatua ajatellen "objektiivinen" laatu olisi yhtäläinen kaikilla VW:n sijaintipaikoilla. Autojen "subjektiivinen" laatukäsitys olisi VW:n Tsekin tasavallassa Skoda-merkillä tuottamien autojen osalta jo saavuttamassa VW-konsernin muiden merkkituotteiden tason. Saksa viittaa myös Audin TT-mallin nykyiseen tuotantoon Unkarissa ja Porsche Boxsterin kokoamiseen Suomessa.

(18) Investointihankkeen luonteesta Saksa toteaa, että se pitää kaikkia Dresdenissä ja Moselissa tehtäviä investointeja uusina investointeina. Joukko kustannus-hyötyanalyysissä toimipaikkahaitan laskemiseksi käytettyjä tekijöitä on mukautettu ja muutettu luvuiksi, kuten aineettomat ja aineelliset riskit/kertoimet.

(19) Saksa ilmoittaa vielä, että korkeampaan ajoneuvoluokkaan kuuluvan D1-mallin valmistamiseen varattu lisäkapasiteetti käsittää 37500 ajoneuvoa vuodessa. Käytännössä ei voitaisi katsoa, että kaikki VW:n ajoneuvot ovat täysin vaihdettavissa keskenään. Tällä markkinasegmentillä on nykyisin neljä muiden nimekkäiden valmistajien mallia (BMW 7-sarja, Mercedes S-luokka, Audi A8 ja Jaguar) sekä joitakin vähemmän merkittäviä markkinatoimijoita (esimerkiksi Toyota Lexus). D1-mallin tuotannon aloittaminen vahvistaisi näin ollen kilpailua tällä markkinasegmentillä ja sillä olisi myönteisiä vaikutuksia. Moottoriajoneuvoalan tukipuitteissa tarkoitetut hankkeen vaikutukset kapasiteettiin Saksa arvioi vähäisiksi.

(20) Komission 28 ja 29 päivänä marraskuuta 2000 paikalle tekemien tutustumiskäyntien jälkeen Saksa toimitti 2 päivänä helmikuuta 2001 päivätyllä kirjeellä lisätietoja. Ne sisälsivät erilliset ja oikaistut Dresdeniä ja Moselia sijaintipaikkoina koskevat kustannus-hyötyanalyysit. Lisäksi Saksan kirjeessä käsiteltiin useita kohtia, joihin komissio oli menettelyä aloittaessaan puuttunut. Lisäksi esitettiin lisäasiakirjoja osoituksena tarkoituksesta tutkia eri sijaintipaikkoja ja muokattuja lukuja investointikustannuksista, liiketoiminnan kustannuksista ja tuista. Oikaistun kustannus-hyötyanalyysin mukaisesti sijaintipaikkahaitta on Dresdenin osalta 21,8 prosenttia ja Moselin osalta 35,2 prosenttia.

IV TUEN ARVIOINTI

(21) Saksan ilmoittama tukitoimenpide AMD:n hyväksi on EY:n perustamissopimuksen 87 artiklan 1 kohdassa tarkoitettua valtiontukea. Se on valtion myöntämä tai rahoitetaan valtion varoista. Koska se lisäksi kattaa merkittävän osan investointihankkeen rahoituksesta, se uhkaa vääristää kilpailua yhteisössä suosimalla AMD:tä verrattuna tämän kilpailijoihin. Lisäksi autoteollisuuden alalla käydään merkittävää jäsenvaltioiden välistä kauppaa.

(22) Tuki aiotaan myöntää yritykselle, joka valmistaa ja kokoaa moottoriajoneuvoja. Kyseinen yritys on näin ollen osa moottoriajoneuvoalaa moottoriajoneuvoalan tukipuitteissa tarkoitetulla tavalla.

(23) Tuki on tarkoitus myöntää vuoden 1999 investointiverohelpotuslain ja alueellisia elinkeinorakenteita edistävän Saksan yhteisen tukiohjelman 27. puitesuunnitelman mukaisesti, jotka ovat kaksi komission hyväksymää tukiohjelmaa.

(24) Moottoriajoneuvoalan tukipuitteissa sanotaan, että kaikista tuista, joita julkiset viranomaiset aikovat hyväksyttyjen tukiohjelmien mukaisesti myöntää yksittäiselle hankkeelle moottoriajoneuvoalalla toimivan yrityksen hyväksi, on ilmoitettava EY:n perustamissopimuksen 88 artiklan 3 kohdan nojalla ennen niiden myöntämistä, jos ainakin yksi seuraavasta kahdesta ehdosta täyttyy: a) hankkeen kokonaiskustannukset ovat 50 miljoonaa euroa tai b) valtion varoista myönnettyjen tukien ja yhteisön rahoitusvälineistä myönnettyjen tukien bruttoarvo on yhteensä 5 miljoonaa euroa.

(25) Sekä hankkeen kokonaiskustannukset että tuen määrä ylittävät ilmoituksen tekemiselle asetetun rajan. Ilmoittamalla AMD:n hyväksi suunnittelemastaan tukihankkeesta Saksa on näin ollen täyttänyt EY:n perustamissopimuksen 88 artiklan 3 kohdasta johtuvat velvoitteensa.

(26) EY:n perustamissopimuksen 87 artiklan 2 kohdassa luetellaan tietyntyyppisiä tukia, jotka soveltuvat yhteismarkkinoille. Saksa vetoaa 87 artiklan 2 kohdan c alakohdan poikkeusmääräykseen, jonka nojalla tuki sellaisille Saksan liittotasavallan alueille, joihin Saksan jako on vaikuttanut, soveltuu yhteismarkkinoille, jos tuki on tarpeen jaosta aiheutuneen taloudellisen haitan korvaamiseksi. Vakiintuneen oikeuskäytännön(4) mukaisesti ilmaus "Saksan jako" viittaa historiallisesti vuonna 1948 määriteltyyn kahden miehitysvyöhykkeen väliseen jakolinjaan. Näin ollen "jaosta aiheutunut taloudellinen haitta" koskee vain niitä taloudellisia haittoja, jotka ovat aiheutuneet tietyillä Saksan alueilla tämän fyysisen rajan rakentamisen seurauksena syntyneestä eristyneisyydestä - esimerkiksi liikenneväylien tukkeutumisen tai myyntialueiden menetyksen vuoksi, kun kauppasuhteet Saksan kahden osan välillä ovat katkenneet. Saksa ei ole osoittanut, että tuki on välttämätöntä tällaisen Saksan jaosta johtuvan taloudellisen haitan korjaamiseksi. Näin ollen komissio katsoo, että 87 artiklan 2 kohdan c alakohtaa ei voida soveltaa Automobilmanufaktur Dresden GmbH:lle myönnettäväksi suunniteltuun aluetukeen. Perustamissopimuksen 87 artiklan 2 kohdan a ja b alakohtaa ei voida soveltaa tuen laadun ja tavoitteiden eikä sijaintipaikan vuoksi.

(27) EY:n perustamissopimuksen 87 artiklan 3 kohdan mukaan tietyt muut tuet voidaan katsoa soveltuviksi yhteismarkkinoille. Soveltuvuus yhteismarkkinoille on tutkittava koko yhteisön eikä vain yksittäisen jäsenvaltion kannalta. Yhteismarkkinoiden kitkattoman toimivuuden takaamiseksi ja 3 artiklan 1 kohdan g alakohdassa vahvistetun periaatteen turvaamiseksi on 87 artiklan 3 kohdan poikkeuksia tulkittava kapeasti. Perustamissopimuksen 87 artiklan 3 kohdan b ja d alakohdan osalta on varsin ilmeistä, ettei kyseinen tuki ole tarpeen Euroopan yhteistä etua koskevien tärkeiden hankkeiden edistämiseksi, jäsenvaltion taloudessa olevan vakavan häiriön poistamiseksi eikä kulttuurin edistämiseksi tai kulttuuriperinnön säilyttämiseksi. Tarkasteltaessa 87 artiklan 3 kohdan a ja c alakohtaa komissio toteaa, että eri investointihankkeet toteutetaan Sachsenin alueilla, joille voidaan myöntää a alakohdassa tarkoitettua tukea. Komission 29 päivänä heinäkuuta 1999 hyväksymän ja EY:n perustamissopimuksen 87 artiklan 3 kohdan a alakohdassa tarkoitetut tukialueet Saksassa sisältävän uuden kartan mukaan hankkeiden sijaintialueilla suuryrityksille saa myöntää bruttoavustusekvivalentteina ilmaistuna enintään 35-prosenttista (Mosel) tai 28-prosenttista (Dresden) tukea.

(28) Saksa on toimittanut Dresdenin kaupungin ja AMD:n tonttikaupasta lisäasiakirjoja ja selvittänyt menettelyn aloittamista koskevissa huomautuksissaan tontin myyntiehtoja. Riippumaton arviointiryhmä, jolle Dresdenin kaupunki oli antanut toimeksiannon Saksan asiaa koskevan lainsäädännön (Baugesetzbuch, 192 §) mukaisesti, oli antanut lausunnon tontin arvosta. Tontin (kunnallisteknisestä maksusta vapautettu rakennuskelpoinen maa) arvoksi määritettiin [...](5) Saksan markkaa/m2 vähennettynä kustannuksilla, jotka ovat välttämättömiä tontin muuttamiseksi investoinnin kannalta käyttökelpoiseksi (esim. kunnallistekniikka, ympäristövahinkojen korjaaminen, sota-aikaisten räjähteiden poistaminen), ja vähennettynä tulevan käytön rajoituksista johtuvalla arvonmenetyksellä. Kauppasopimuksen ja sen täytäntöönpanosopimuksen mukaisesti alue myytiin hintaan [...] Saksan markkaa/m2 ja AMD sitoutui vastaamaan tarvittavista tontin saneerauksesta ja rakennuskuntoon saattamisesta aiheutuvista kustannuksista ([...] Saksan markkaa / m2), jotka olisivat muuten jääneet kaupungin maksettavaksi. Koska AMD:lle aiheutuneet tosiasialliset kustannukset olivat yhteensä [...] Saksan markkaa/m2, komissio katsoo, että AMD ei ole saanut tukea tonttikaupan yhteydessä.

(29) Voidakseen päätellä, onko EY:n perustamissopimuksen 87 artiklan 3 kohdan a alakohdan mukainen aluetuki mahdollista katsoa yhteismarkkinoille soveltuvaksi, komission on tutkittava, täyttyvätkö moottoriajoneuvoalan tukipuitteissa säädetyt ehdot.

(30) Ennen tuen hyväksymistä moottoriajoneuvoalan tukipuitteiden nojalla komission on aluksi todettava, että kyseiselle alueelle voidaan myöntää yhteisön säännösten mukaista tukea. Sen jälkeen on tutkittava, onko investoinnin tekijä harkinnut hankkeelleen myös jotain muuta sijoituspaikkaa. Tämän tutkinnan tavoitteena on varmistua tuen tarpeellisuudesta ajatellen erityisesti hankkeen riippumattomuutta sen sijoituspaikasta.

(31) Komissio on tutkinut investointihankkeen riippumattomuutta sen sijoituspaikasta. Tuensaajana olevan autoalan konsernin on osoitettava tässä yhteydessä selvästi ja uskottavasti, että suunnitellulle sijoituspaikalle on olemassa taloudellisesti kannattava vaihtoehto. Tähän liittyvässä arvioinnissaan komissio on ottanut huomioon, että kyseinen hanke sisältää uusinvestoinnin Dresdenissä ja lisäksi nykyisten tuotantolaitosten laajennuksen Moselissa. Moselin investoinneissa ei ole kyse olemassa olevien laitosten korvaamisesta, vaan uuden maalaamon ja esivalmistusyksikön rakentamisesta, jotka sijoitetaan aiemmin käytössä olleisiin ja sittemmin hylättyihin tiloihin nykyisen toimivan VW-tehtaan lähelle. Tämän on vahvistanut myös komission ulkopuolinen autoalan asiantuntija paikalle tekemänsä tutustumiskäynnin jälkeen.

(32) Lisäksi komissio on vastaanottanut eri asiakirjoja, kuten jäljennöksiä VW:n päättävän elimen pöytäkirjoista, joista käy ilmi yrityksen tarkoitus tutkia uuden mallin tuotantolaitoksen sijoituspaikkavaihtoehtoja, asiakirjan, jossa kahta sijoituspaikkaa verrataan keskenään (Machbarkeitsstudie und Standortuntersuchung - Volkswagen D1), Prahassa käytettävissä olevan alueen pohjapiirroksen ja yksityiskohtaiset tiedot kustannustekijöistä, jotka perustuvat VW:n nykyisten Tsekissä sijaitsevien tehtaiden tosiasiallisiin kustannuksiin.

(33) VW:llä on KIE-maissa jo useita autotehtaita, joten uuden D1-mallin tuotannon aloittamiseen tarvittavat investoinnit olisi teknisesti täysin mahdollista toteuttaa Kvasinyn VW-tehtaalla samoin kuin investoinnit kokoonpanon aloittamiseen voitaisiin tehdä uuteen Prahassa sijaitsevaan tehtaaseen. Prahan uskottavuudesta taloudellisesti kannattavana vaihtoehtona komissio toteaa, että VW:n myyntikonseptin mukaisesti asiakkaan pitäisi yhdistää vierailu kulttuuriperinnöltään rikkaaseen kaupunkiin, ajoneuvon kokoonpanon seuraaminen ja ajoneuvon luovutus tehtaalla. Sachsenin osavaltiolla ja Tsekin tasavallalla on autojen tuotannossa pitkät perinteet. Lisäksi voidaan olettaa, että Dresden ja Praha ovat kulttuurisesti yhtä puoleensavetäviä ja olisivat näin ollen suunnitellun markkinointikonseptin toteuttamiseen soveltuvia kaupunkeja. Audin edustusautoluokan mallin (Audi TT) kokoonpano tapahtuu jo Unkarissa.

(34) D1-mallin tuotannon siirtäminen Tsekin tasavaltaan merkitsee kuitenkin edelleen mahdollista imagoriskiä, koska myyntikonsepti edellyttää, että asiakas tulee tietoiseksi valmistuspaikan sijainnista Keski- tai Itä-Euroopassa. Saksa on myöntänyt, että Praha voisi sijaintipaikkana ehkä vaikuttaa mahdollisten ajoneuvon ostajien valintoihin ja asiakkaan subjektiivisten odotusten vuoksi menekki saattaisi jäädä pienemmäksi tai hinnoittelu alhaisemmaksi kuin Dresdenissä. Saksan ilmoituksen mukaan tämän riskin voi kuitenkin korvata lisäämällä markkinointiponnistuksia. Ulkopuolisten autoalan asiantuntijoidensa kanssa neuvoteltuaan komissio pitää todennäköisenä, että kyseisen kaltainen imagoriski olisi mahdollista korvata markkinoinnin lisätoimenpiteillä. Kun tarvittavat lisämarkkinointiponnistukset otetaan huomioon kustannus-hyötyanalyysissä, Prahan ja Kvasinyn valintaa sijoituspaikaksi voidaan pitää taloudellisesti uskottavana vaihtoehtona. Tämän vuoksi komissio toteaa, että hanke on liikuteltava. Sille voidaan näin ollen myöntää tukea aluetukivaroista, koska tuki on välttämätön tukialueella toteutettavan investoinnin mahdollistamiseksi.

(35) Aluetukien myöntäminen yrityksen nykyaikaistamiseen ja sen toiminnan järkiperäistämiseen, jotka eivät tavallisesti ole liikuteltavia toimenpiteitä, ei ole sallittua moottoriajoneuvoalalla. Sen sijaan aluetukivaroista voitaisiin tukea toiminnan muuntamista, joka merkitsee tuotantorakenteiden perusteellista muutosta olemassa olevalla sijaintipaikalla. Komission konsultoima ulkopuolinen autoalan asiantuntija on vahvistanut, että investointi uuteen maalaamoon ja esivalmistusyksikköön, jotka sijoitetaan VW:n Moselin päätehtaan lähellä sijaitsevaan hylättyyn rakennukseen, koska nykyistä koritehdasta ja maalaamoa ei olisi voitu käyttää uuden D1-mallin tuotannossa, täyttää toiminnan muuntamisen edellytykset. Dresdenissä toteutettavat investoinnit ovat aivan uusia hankkeita ("greenfield").

(36) Komissio on ulkopuolisen moottoriajoneuvoalan asiantuntijan avustuksella arvioinut esitetyn kustannus-hyötyanalyysin selvittääkseen, miten hyvin suunniteltu aluetuki soveltuu niiden alueellisten ongelmien ratkaisemiseen, joiden poistamiseen se on tarkoitettu. Kustannus-hyötyanalyysin perusteellinen tutkinta toi selvyyttä menettelyä aloitettaessa esille otettuihin seikkoihin. Dresdenin suurin heikkous sijaintipaikkana johtuu siitä, että palkkakustannukset ovat Saksassa huomattavasti korkeammat kuin Tsekin tasavallassa. Kustannus-hyötyanalyysiä mukautettiin Saksan menettelyn aloittamisen jälkeen toimittamien tietojen ja ilmoitusajankohtana voimassa olleen valuuttakurssin perusteella seuraavasti:

(37) Komissio ilmaisi menettelyn aloittamisen yhteydessä epäilyksensä siitä, onko tuen suhteellisuuden arvioinnissa asianmukaista käyttää - kuten Saksa oli ilmoittanut - Sachsenin sijaintipaikkahaitan määrittämisessä Tsekin tasavaltaan verrattuna yksinomaan yhtä kokonaisanalyysiä. Koska investointityypit ovat erilaisia (täydellinen uusinvestointi Dresdenissä ja laajennusinvestointi Moselissa) ja erityisesti alueelliset tuen enimmäisrajat Dresdenissä (28 prosentin bruttoavustusekvivalentti) ja Mosel (35 prosentin bruttoavustusekvivalentti) poikkeavat toisistaan, komissio on tuen suhteellisuutta arvioidessaan käyttänyt kahta erillistä kustannus-hyötyanalyysiä, joista toinen koskee Dresdeniä ja Prahaa ja toinen Moselia ja Kvasinya.

(38) Saksa on pitänyt kaikkia Dresdenissä ja Moselissa toteutettavia investointeja aivan uutena hankkeena. Moottoriajoneuvoalan tukipuitteissa tarkoitettu uusi laitos olisi tehdas, joka perustetaan aivan uudelle ennestään käyttöön ottamattomalle sijaintipaikalle. Tällaisilla yrityksillä on olemassa olevan tehtaan laajennuksesta poikkeavia ongelmia, jotka johtuvat tarvittavan infrastruktuurin, logististen järjestelyjen, yrityksen tarpeita vastaavasti koulutetun henkilöstön ja alihankkijajärjestelmän puutteesta. Jos toinen sijaintipaikan läheisyyteen mahdollisesti jo asettunut yritysryhmään kuuluva yksikkö voi asettaa nämä palvelut uuden yksikön käytettäväksi, hanke katsotaan laitoksen laajentamiseksi, vaikka sen sijaintipaikka olisi tosiasiassa aivan uusi. Paikalle tehdyn tutustumiskäynnin jälkeen komissio on todennut, että investoinnit uuteen esivalmistusyksikköön ja maalaamoon toteutetaan olemassa olevissa, aiemmin käytetyissä VW Sachsen GmbH:n rakennuksissa, jotka sijaitsevat VW:n päätehtaan lähellä Moselissa. Koska AMD voi hyötyä valmiista infrastruktuurista ja logistisista järjestelmistä, komissio katsoo, että hanketta on pidettävä laajentamistoimenpiteenä. Näin ollen Moselista sijaintipaikkana yrityksen toiminnalle koituvat haitat arvioitiin kustannus-hyötyanalyysissä kolmen vuoden ajalta.

(39) Dresdenissä sen sijaan investoidaan aivan uusiin hankkeisiin. Komissio on todennut, että nämä investoinnit toteutetaan aivan uusilla sijaintipaikoilla, joten nykyisen Moselin tehtaan työpaikkoja ei siirretä toisaalle, vaan luodaan aivan uusia työpaikkoja. Dresdenistä toiminnalle aiheutuvat haitat on näin ollen arvioitu viiden vuoden ajalta.

(40) Komissio on aloittanut EY:n perustamissopimuksen 88 artiklan 2 kohdan mukaisen menettelyn myös tutkiakseen, missä määrin markkinointiponnistuksia olisi lisättävä kyseisen ajoneuvomallin mahdollisesta tuotannosta Tsekin tasavallassa johtuvien imagoriskien tasoittamiseksi. Saksa on periaatteessa tunnustanut, että mikäli uuden D1-luksusmallin tuotanto sijoitettaisiin Prahaan, VW joutuisi mahdollisesti tyytymään aluksi tavallista alhaisempiin hintoihin ja/tai että myyntikäyrä voisi jäädä alkuvaiheessa toivottua alemmaksi asiakkaiden subjektiivisten laatuero-odotusten vuoksi. Saksa on arvioinut tämän riskin korvaamiseksi tarvittavat ylimääräiset markkinointikustannukset normaalitapauksessa ("keskimääräisesti") [...] miljoonaksi Saksan markaksi ja pahimmassa tapauksessa ("worst case") [...] miljoonaksi Saksan markaksi. Komissio on varmuuden vuoksi ottanut laskelmiensa lähtökohdaksi pahimman vaihtoehdon ja olettanut, että nämä kustannukset, jotka määräävät suuren osan sijaintipaikkahaitasta, syntyisivät ennen kaikkea tuotannon alkuvaiheessa. Saksa on jaotellut nämä lisäkustannukset arvonlisäystä vastaavasti Prahan ja Kvasinyn sijaintipaikoille. Hankkeen perustana olevan "lasinen valmistus" -markkinointikonseptin mukaan asiakas yhdistää vierailun kulttuuriperinnöltään rikkaassa kaupungissa autonsa lopullisen kokoonpanon seuraamiseen. Tässä suhteessa komissio katsoo kuitenkin, että kyseiset markkinointiponnistukset liittyvät läheisesti auton myyntiin kokoonpanolaitoksessa ja on siksi luettava täysimääräisinä kummankin ajoneuvon vaihtoehtoisen kokoonpano- ja luovutuspaikan, eli Dresdenin ja Prahan pakollisiin lisämarkkinointikustannuksiin.

(41) Volkswagen on myöntänyt, että ajoneuvon siirrosta Tsekin tasavallasta voisi aiheutua lisäkustannuksia, jotka yritys on arvioinut [...] miljoonaksi Saksan markaksi. Nämä kustannukset on sisällytetty laskelmiin ottaen samalla huomioon, että niitä voi syntyä erityisesti EU:hun liittymistä edeltävinä vuosina. Laadunhallinnasta Volkswagen on myöntänyt, että hankkeen sijoittamisesta Prahaan voi syntyä siirtymäkauden aikana [...] miljoonan Saksan markan ylimääräiset henkilöstökustannukset. Prahan toiminnan mahdollisista käynnistysvaikeuksista ilmoitettiin lisäksi syntyvän [...] miljoonan Saksan markan kustannukset. Kaikki edellä mainitut kustannukset on otettu huomioon kustannus-hyötyanalyysissä.

(42) Vertailtaessa palkkakustannuksia tapauksissa, joissa vertailupaikkakunta sijaitsee KIE-maassa, komission vakiintuneena käytäntönä on soveltaa lähentymiskerrointa. Menettelyn aloittamisen yhteydessä komissio on huomauttanut, että vastaavissa kustannus-hyötyanalyysitapauksissa se soveltaa tavallisesti vuotuista 5 prosentin lähentymiskerrointa. Vaikka Saksa onkin eri mieltä, komissio katsoo, että Tsekin tasavallan ja Saksan palkat ja palkkiot todennäköisesti lähentyvät toisiaan, koska tsekkiläiset työmarkkinat ovat kehittymässä lähestyvän yhteisön jäsenyyden vuoksi. Saksan toimittamien tietojen perusteella otettiin näin ollen huomioon tuotannon sijoittamisesta Tsekin tasavaltaan aiheutuvat noin [...] miljoonan Saksan markan lisäkustannukset. Vaikka Volkswagen arvioi Tsekin tasavallan aiheuttamat tuottavuusriskit suhteellisen vähäisiksi, yritys on ottanut kustannus-hyötyanalyysissään huomioon riskistä pahimmassa tapauksessa aiheutuvat noin [...] miljoonan Saksan markan kustannukset.

(43) Investointikustannuksista Saksa on myöntänyt, että alun perin oletettua Prahan valinnasta ja tsekkiläisten alihankkijoiden käytöstä materiaalitoimittajina aiheutuvaa kustannusten alenemista [...] ei voitaisi pitää voimassa, koska VW-konsernin kokonaishankintajärjestelmä tasoittaisi tällaiset erot. Tällaisia kustannusten alenemisia ei siksi otettu huomioon arvioitaessa Dresdenin suhteellisia haittoja Tsekin tasavaltaan verrattuna.

(44) Suhteelliset haitat laskettiin komission hyväksymien tukiohjelmien mukaisesti tukikelpoisten investointikustannusten perusteella. Tontin ostoon Dresdenistä liittyviä kustannushaittoja ei otettu huomioon kustannus-hyötyanalyysissä. Sama koskee myös Saksan kustannus-hyötyanalyysissä tukikelvottomaksi luokittelemia Moselin rakennusinvestointeja. Moseliin hankittavista koneista/laitteista aiheutuvien kustannusten osalta, joita Saksa pitää vain osittain tukikelpoisina, haittaa supistettiin samassa suhteessa. Alihankkijoiden varustamisesta aiheutuvista kustannuksista komissio on katsonut tukikelpoisiksi vain sen osuuden, joka kohdistuu uusien osavaltioiden tukialueisiin. Menettelyn aloittamisen jälkeen Saksa esitti arvion alihankkijoiden varustamiseen tarvittavista kyseisillä alueilla vuoteen 2004 mennessä toteutettavista investoinneista, ja komissio on ottanut arviossaan huomioon vain nämä määrät. Tämä supisti kummankin sijoituspaikan tukikelpoisia kustannuksia, mikä nosti sekä alueellisten haittojen suhdelukua että hankkeen tuki-intensiteettiä. Koska Saksa ei ole esittänyt asiasta riittävää näyttöä, komissio ei ottanut huomioon alihankkijoiden varustamisesta johtuvia sijaintipaikkahaittoja.

(45) Kuvatut kustannus-hyötyanalyysiin tehdyt muutokset johtavat Saksan alun perin esittämästä analyysistä poikkeaviin tuloksiin. Näin ollen sijaintipaikkahaitan pääoma-arvo on Dresdenissä 86,7 miljoonaa Saksan markkaa ja Moselissa 200,46 miljoonaa Saksan markkaa. Tukikelpoisten kustannusten pääoma-arvo on Moselissa 334,59 miljoonaa Saksan markkaa, mikä merkitsee Kvasinyyn verrattuna 59,91 prosentin haittaa. Tukikelpoisten kustannusten pääoma-arvo on Dresdenissä 652,81 miljoonaa Saksan markkaa, mikä merkitsee Prahaan verrattuna 13,28 prosentin haittaa.

(46) Menettelyn aloittamisen jälkeen Saksa toimitti päivitetyt luvut hyväksyttyjen tukiohjelmien, eli alueellisia elinkeinorakenteita edistävän Saksan yhteisen tukiohjelman (Gemeinschaftsaufgabe Verbesserung der regionalen Wirtschaftsstruktur, GA) 27. puitesuunnitelman ja vuoden 1999 investointiverohelpotuslain (Investitionszulagengesetz), nojalla AMD:lle myönnettävästä tuesta. Dresdenin hankkeeseen myönnettävän tuen pääoma-arvo on 105,87 miljoonaa Saksan markkaa, mikä vastaa tuki-intensiteetiltään noin 16,22 prosentin bruttoavustusekvivalenttia, Moselin hankkeeseen myönnettävän tuen pääoma-arvo on 64,85 miljoonaa Saksan markkaa, mikä vastaa tuki-intensiteetiltään noin 19,38 prosentin bruttoavustusekvivalenttia.

(47) Autoalan suhdanneherkkyyden vuoksi komissio tutkii myös, onko sallittua tuki-intensiteettiä mahdollisesti korotettava tai alennettava 2-4:llä prosenttiyksiköllä ottaen huomioon investointien vaikutukset alaan ja kilpailuun (ajatellen erityisesti konsernin tuotantokapasiteetin vaihtelua merkityksellisillä markkinoilla) ja kyseisen sijaintipaikan asema tukialueena. Suuri vaikutus alalle merkitsee sitä, että konsernin investoinnin jälkeisen kapasiteetin (C(f)) suhde konsernin investointia edeltävään kapasiteettiin (C(i)) on vähintään 1,01. VW-konsernin tuotantokapasiteetti on Saksan toimittamien tietojen mukaan [...](6) yksikköä ennen investointia ja [...] yksikköä investoinnin jälkeen. Ottaen huomioon sijaintipaikan aseman EY:n perustamissopimuksen 87 artiklan 3 kohdan a alakohdan mukaisena tukialueena ja konsernin tuotantokapasiteetin muutoksen suuren vaikutuksen alaan komissio on alentanut kummankin hankkeen tuki-intensiteettiä yhdellä prosenttiyksiköllä, eli Moselissa toteutettavan investoinnin osalta 58,91 prosenttiin ja Dresdenissä toteutettavan investoinnin osalta 12,28 prosenttiin.

V PÄÄTELMÄT

(48) Komissio toteaa, että investointihanke on liikuteltava ja että tuki on hankkeen toteuttamiseksi välttämätön. Suhteellisuutta arvioidessaan komissio on käyttänyt kahta erillistä kustannus-hyötyanalyysiä, koska Dresdeniin ja Moseliin sovellettavat aluetukien enimmäismäärät poikkeavat toisistaan. Moselissa toteutettavan investoinnin suunniteltu tuki-intensiteetti alittaa sekä alueellisten haittojen suhdeluvun että aluetukien enimmäismäärän. Tällaisessa tapauksessa moottoriajoneuvojen valmistaja ei moottoriajoneuvoalan tukipuitteiden mukaisesti saa epäoikeutettua tukea, vaan tuella korvataan osa sijaintipaikan valinnasta aiheutuvista kustannushaitoista. Näin ollen komissio voi hyväksyä enintään 64,85 miljoonan Saksan markan tuen (diskontattu pääoma-arvo), koska se soveltuu EY:n perustamissopimuksen 87 artiklan 3 kohdan a alakohdan nojalla yhteismarkkinoille.

(49) Dresdenissä toteutettavan investoinnin osalta Saksan suunnittelema tuki-intensiteetti on 16,22 prosenttia bruttoavustusekvivalentteina ilmaistuna. Myös tämä arvo alittaa aluetukien enimmäismäärän (35 prosenttia), mutta ylittää kuitenkin kustannus-hyötyanalyysin mukaisesti lasketun ja tasauksella (yhdellä prosenttiyksiköllä) alennetun tukikelpoisten investointikustannusten 12,28 prosentin sijaintipaikkahaitan. Näin ollen komissio voi hyväksyä vain tuen, joka on 12,28 prosenttia 652,81 miljoonan Saksan markan tukikelpoisista investointikustannuksista, mikä vastaa 80,17 miljoonan Saksan markan diskontattua pääoma-arvoa. Suunniteltu 25,7 miljoonan Saksan markan tuki ei sovellu yhteismarkkinoille, eikä sitä saa myöntää,

ON TEHNYT TÄMÄN PÄÄTÖKSEN:

1 artikla

1. Suuruudeltaan 64,85 miljoonan Saksan markan (diskontattu pääoma-arvo) valtiontuki, jonka Saksa aikoo myöntää Automobilmanufaktur Dresden GmbH:lle (jäljempänä "AMD") Moselissa toteutettavaa investointihanketta varten, soveltuu EY:n perustamissopimuksen 87 artiklan 3 kohdan a alakohdan nojalla yhteismarkkinoille.

2. Valtiontuesta, jonka Saksa aikoo myöntää AMD:lle Dresdenissä toteutettavaa investointihanketta varten, 80,17 miljoonaa Saksan markkaa (diskontattu pääoma-arvo) soveltuu EY:n perustamissopimuksen 87 artiklan 3 kohdan a alakohdan nojalla yhteismarkkinoille.

Tästä tuesta 25,7 miljoonaa Saksan markkaa (diskontattu pääoma-arvo) ei sovellu yhteismarkkinoille, eikä sitä sen vuoksi saa myöntää.

2 artikla

Tämä päätös on osoitettu Saksan liittotasavallalle.

Tehty Brysselissä 18 päivänä heinäkuuta 2001.

Komission puolesta

Mario Monti

Komission jäsen

(1) EYVL C 78, 18.3.2000, s. 8.

(2) Ks. alaviite 1.

(3) EYVL C 279, 15.9.1997, s. 1.

(4) Yhteisöjen tuomioistuimen asiassa C-156/98, Saksa vastaan komissio, 19 päivänä syyskuuta 2000 antama tuomio (Kok. 2000, s. I-6857).

(5) Luottamuksellinen tieto.

(6) Luottamuksellinen tieto; nousu noin 4 prosenttia.